ทรงชี้โอลิมปิกวิชาการกระตุ้นเด็กไทยสนใจวิทยาศาสตร์
เมื่อวันที่ 25 ต.ค. ที่ศูนย์นิทรรศการและการ ประชุมไบเทค บางนา สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินมาทรงเปิดงาน 3 ทศวรรษ น้ำพระทัยสมเด็จเจ้าฟ้าสู่โอลิมปิกวิชาการ จัดโดยสถาบันส่งเสริมการสอนวิทยาศาสตร์และเทคโนโลยี (สสวท.) มูลนิธิส่งเสริมโอลิมปิกวิชาการและพัฒนามาตรฐานวิทยาศาสตร์ศึกษา ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ (สอวน.),ในโอกาสนี้มีพระราชดำรัสเปิดงาน ว่า โครงการโอลิมปิกวิชาการเป็นโครงการที่มุ่งหมายกระตุ้น ให้เกิดบรรยากาศทางวิชาการเอื้อให้เยาวชนไทยสนใจศึกษาวิชาคณิตศาสตร์และวิทยาศาสตร์ ส่งเสริมให้เยาวชนไทยที่มีความสามารถพิเศษ รักและเลือกอาชีพเป็นนักวิทยาศาสตร์มากขึ้น และมุ่งใช้ความรู้เพื่อการพัฒนาประเทศในอนาคต โครงการนี้ทำให้เยาวชนไทยมีเวทีสำหรับแสดงความสามารถด้านคณิตศาสตร์ วิทยาศาสตร์ในระดับนานาชาติ อีกทั้งทำให้เกิดการพัฒนาการเรียนการสอนวิทยาศาสตร์และคณิตศาสตร์ ทั้งในโรงเรียนและมหาวิทยาลัย โดยการแข่งขันทางวิชาการระดับนานาชาติเช่นนี้ จะส่งเสริมการเรียนการสอนคณิตศาสตร์และวิทยาศาสตร์ให้มีมาตรฐานทัดเทียมกับนานาชาติ และยังส่งเสริมความร่วมมือทางวิชาการกับประเทศต่างๆอีกด้วย,ใน พ.ศ.2562 เป็นโอกาสอันดีที่โครงการจัดส่งผู้แทนประเทศไทยไปแข่งขันคณิตศาสตร์ วิทยาศาสตร์โอลิมปิกระหว่างประเทศดำเนินงานมาครบ 30 ปี และมูลนิธิ สอวน.ได้ก่อตั้งมาครบ 20 ปี ทำให้เกิดการรวมตัวของบุคลากรด้านวิทยาศาสตร์ที่มีความรู้ความสามารถมากมาย ได้ร่วมแลกเปลี่ยนความรู้และประสบการณ์อันจะเป็นประโยชน์ในการพัฒนาประเทศไทยให้ก้าวหน้าทันสมัย ยกระดับการพัฒนาการเรียนการสอนวิทยาศาสตร์และเทคโนโลยีของประเทศ เพื่อเพิ่มขีดความสามารถของประเทศในเวทีโลกต่อไป.
โครงการโอลิมปิกวิชาการเป็นโครงการที่มุ่งหมายกระตุ้น ให้เกิดบรรยากาศทางวิชาการเอื้อให้เยาวชนไทยสนใจศึกษาวิชาคณิตศาสตร์และวิทยาศาสตร์
สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ,3 ทศวรรษ น้ำพระทัยสมเด็จเจ้าฟ้าสู่โอลิมปิกวิชาการ,สสวท.,ไบเทค บางนา,เยาวชนไทย,การศึกษา